เตะฝุ่นยูโรโซนพุ่งทุบสถิติ
ไอแอลโอเตือน&#8216;หายนะว่างงาน&#8217;หากกรีซแตกกลุ่มล่มสลาย
1 ก.ย. 2555

ไอแอลโอเตือน‘หายนะว่างงาน’หากกรีซแตกกลุ่มล่มสลาย
การว่างในกลุ่มยูโรโซนเพิ่มขึ้นทุบสถิติใหม่ ขณะที่เศรษฐกิจอินเดียญี่ปุ่นเกาหลีใต้ ยังเต็มไปด้วยข่าวร้าย
สำนักงานสถิติยุโรป หรือยูโรสแตต เปิดเผยว่า อัตราว่างงานของกลุ่ม 17 ประเทศยูโรโซนในเดือน ก.ค. ได้เพิ่มขึ้นทุบสถิติสูงสุดเป็นประวัติการณ์ที่ 18 ล้านคน ซึ่งนับเป็นข่าวล่าสุดที่บั่นทอนความเชื่อมั่นของยุโรป ในขณะที่หลายชาติเผชิญกับภาวะเศรษฐกิจถดถอย
ยูโรสแตต ระบุว่า ตัวเลขดังกล่าวทำลายสถิติการว่างงานสูงสุดนับตั้งแต่มีการเก็บสถิติในปี 2553 โดยมีจำนวนคนว่างงานเพิ่มขึ้นราว 8.8 หมื่นคน ว่าหากคิดเป็นเปอร์เซ็นต์แล้ว อัตราการว่างงานในเดือน ก.ค. ยังคงอยู่ที่ระดับสูงสุด 11.3% ไม่เปลี่ยนแปลงจากเดือนก่อนหน้า ขณะที่ตัวเลขการว่างงานในสหภาพยุโรปทั้งหมด 27 ประเทศนั้น อยู่ที่ 25.254 ล้านคน
สถิติดังกล่าวถือเป็นการตอกย้ำหลังจากองค์การแรงงานระหว่างประเทศ (ไอแอลโอ) เพิ่งเตือนว่า จะเกิดหายนภัยของการว่างงานครั้งใหญ่ โดยเฉพาะในกลุ่มคนหนุ่มสาว หากกรีซต้องออกจากกลุ่มประเทศยูโรโซน หรือหากกลุ่ม 17 ประเทศที่ใช้เงินสกุลยูโรร่วมกันมีอันต้องแตกลง 
เอคฮาร์ด เอิร์นสท์ นักเศรษฐ ศาสตร์อาวุโสของไอแอลโอ กล่าวเตือนว่า ทุกๆ 1 ใน 10 คน จะประสบภาวะไม่มีงานทำภายในปี 2557 แม้แต่ประเทศเขตเศรษฐกิจเบอร์ 1 ในยุโรปอย่างเยอรมนี ซึ่งมีอัตราว่างงานต่ำสุดที่ 5.5% ก็ตาม ในขณะที่บางประเทศขณะนี้ เช่น สเปน มีอัตราการว่างงานสูงสุดทุกๆ 1 ใน 4 คนไปแล้ว 
ทางด้านประธานาธิบดี ฟรองซัวส์ ออลลองด์ ของฝรั่งเศส กล่าวว่า วิกฤตการณ์เศรษฐกิจครั้งนี้ถือเป็น ปัญหาที่รุนแรงอย่างยิ่ง โดยเศรษฐกิจฝรั่งเศสอยู่ในภาวะที่ต้องดิ้นรนอย่างหนักจากจีดีพี 0% ในไตรมาส 2 
“หน้าที่ของผมก็คือบอกความจริงต่อประชาชน เรากำลังเผชิญกับวิกฤตการณ์ที่ร้ายแรงอย่างยิ่งและยาวนานมากว่า 4 ปี ซึ่งไม่มีมหาอำนาจชาติใด หรือแม้แต่ประเทศตลาดเกิดใหม่ที่รอดพ้นจากวิกฤตนี้ไปได้ การเติบโตทางเศรษฐกิจกำลังลดลงในทุกพื้นที่ ในขณะที่ราคาวัตถุดิบ ซีเรียล และน้ำมัน กำลังขยับสูงขึ้น” ออลลองด์ กล่าว
สถานการณ์ที่ยังคงย่ำแย่ในฝั่งยุโรปนั้น ยังสอดคล้องกับอีกหลายประเทศที่ได้รับผลกระทบจากวิกฤตการณ์หนี้ยุโรปเช่นกัน 
ล่าสุดรัฐบาลอินเดียเปิดเผยตัวเลขการเติบโตทางเศรษฐกิจในไตรมาส 2 ของปีนี้ว่า จีดีพีขยายตัวได้เพียง 5.5% เท่านั้น จากระดับ 8% ในช่วงเดียวกันของปีที่แล้ว ขณะที่จีดีพีในไตรมาสก่อนหน้านี้ก็ขยายตัวได้เพียง 5.3% ซึ่งบรรดานักเศรษฐศาสตร์ ระบุว่า สะท้อนให้เห็นถึงปัญหาของรัฐบาลอินเดีย และการไร้ศักยภาพต่อการผลักดันแผนการปฏิรูปเศรษฐกิจที่จำเป็น
ทางด้านญี่ปุ่นได้เปิดเผยดัชนีผลผลิตภาคอุตสาหกรรมเดือน ก.ค. ซึ่งปรับตัวลดลง 1.2% จากเดือนที่แล้ว ท่ามกลางแนวโน้มที่ย่ำแย่ลงต่อเนื่อง หลังจากที่เพิ่งฟื้นตัวดีขึ้นในเดือน มิ.ย. ซึ่งเพิ่มขึ้น 0.4% ขณะที่ในฝั่งเกาหลีใต้นั้น ก็ได้เปิดเผยผลผลิตภาคอุตสาหกรรมเดือน ก.ค. เช่นกัน ซึ่งปรับตัวลง 1.6% จากเดือนก่อนหน้า และเป็นตัวเลขที่ลดลงเป็นเดือนที่ 6 ติดต่อกันแล้ว